KYK: Djokovic hou sy lyf soemo-stoeier | Netwerk24
Novak Djokovic saam met soemostoeiers in Tokio. Foto: Twitter | ATP
Dit was Maandag vir die tennisspeler Novak Djokovic indrukwekkend om te sien hoe soepel soemostoeiers is.
Hy het ook sommer gou besef dat hy te lig in die broek vir dié ou grotes is.
World No. 1 @DjokerNole went sumo wrestling! ??@rakutenopen | #NovakGoesSumo ?? ???? pic.twitter.com/ZmTHn4Z3YF
Die wêreld se nommer 1-tennisspeler is in Japan vir die Japanse Ope, waar hy vir die eerste keer in aksie sal wees sedert hy in die Amerikaanse Ope 'n skouerbesering opgedoen het.
Dié 32-jarige Serwiër het Maandag in Tokio die Rioghokoe Edo-Noren besoek, waar daar 'n restaurant met 'n dohjo, 'n kryt vir soemostoeiers, is.
Djokovic het daar kans gekry om te sien hoe van die uitgetrede beroepstoeiers hul ding doen. Hy het hul keiko – hul oggendoefening – meegemaak en toe self 'n paar passies in die dohjo saam met die stoeiers uitgevoer.
Ready? Play. ?? @DjokerNole | @rakutenopen pic.twitter.com/Rxe0daarnA
"Dis nogal indrukwekkend om te sien hoe soepel hulle is, ek het dit nie verwag nie siende dit 'n sport vir swaargewigte is," sê Djokovic.
Hy sê hy sien die stoeiers gee baie aandag aan hul gewrigte wat hulle toelaat om so rats as moontlik te wees.
Djokovic, wat Dinsdag in die eerste ronde teen Australië se Alexei Popyrin speel, sê hy kan onthou hoe hy kleintyd na die stoeier Akebono gekyk het, wat in 1993 soemo se eerste kampioen was wat in die buiteland gebore is.
Djokovic skerts hy sal eers 'n paar kilo's moet optel om met dié manne te kan saampraat.
"Ek sal dalk drie keer swaarder moet wees as nou om die regte gewig te hê om (met hulle) te kan meeding." – Reuters, atptour.com